Γενοκτονία των Ουιγούρων

Οι επικριτές της αντιμετώπισης των Ουιγούρων από τους Κινέζους κατηγορούν την κινεζική κυβέρνηση για την προώθηση μιας πολιτικής σινοποίησης του Σιντσιάνγκ στον 21ο αιώνα, καλώντας την πολιτική αυτή μια εθνοκτονία ή μια πολιτιστική γενοκτονία των Ουιγούρων, με κάποιους ακτιβιστές και ειδικούς στα ανθρώπινα δικαιώματα να την αποκαλούν ως γενοκτονία. Ειδικότερα, οι επικριτές επισημαίνουν την συγκέντρωση των Ουιγούρων σε κρατικά στρατόπεδα αναμόρφωσης, την καταστολή των θρησκευτικών πρακτικών των Ουιγούρων και διάφορες μαρτυρίες περί παραβάσεων ανθρωπίνων δικαιωμάτων, συμπεριλαμβανομένης της καταναγκαστικής στείρωσης και μείωσης γεννήσεων. Οι κινεζικές αρχές επιβεβαίωσαν ότι τα ποσοστά γεννήσεων μειώθηκαν κατά σχεδόν ένα τρίτο στο Σιντσιάνγκ το 2018, αλλά αρνήθηκαν τις αναφορές περί καταναγκαστικής στείρωσης και γενοκτονίας.

Οι διεθνείς αντιδράσεις είναι μικτές, με 54 μέλη των Ηνωμένων Εθνών (ΟΗΕ) να στηρίζουν τις κινεζικές πολιτικές στο Σιντσιάνγκ, και 39 να τις καταδικάζουν. Τον Ιούλιο και τον Αύγουστο του 2020, ομάδες υπέρ των ανθρωπίνων δικαιωμάτων κάλεσαν το Διεθνές Ποινικό Δικαστήριο και το Συμβούλιο Ανθρωπίνων Δικαιωμάτων των Ηνωμένων Εθνών να ερευνήσουν Κινέζους αξιωματούχους με τις κατηγορίες των εγκλημάτων κατά της ανθρωπότητας και της γενοκτονίας.

Ορισμός

Ορισμός της ως εθνοκτονία ή πολιτιστική γενοκτονία 
Μετά την κυκλοφορία των εγγράφων του Σιντσιάνγκ και των "Τσάινα Κέιμπλς" (μια σειρά εγγράφων για τα στρατόπεδα του Σιντσιάνγκ) πολλοί δημοσιογράφοι και ερευνητές έχουν αποκαλέσει την μεταχείριση των Ουιγούρων από την Κίνα ως εθνοκτονία ή πολιτιστική γενοκτονία. Τον Νοέμβριο του 2019, ο Άντριαν Τσεντς περιέγραψε αυτά τα απόρρητα έγγραφα ως επιβεβαίωση του ότι "αυτό αποτελεί μια μορφή πολιτιστικής γενοκτονίας". Ο Αζίμ Ιμπραήμ για το Foreign Policy γράφει ότι η κινεζική μεταχείριση των Ουιγούρων είναι μια "σκόπιμη και υπολογισμένη εκστρατεία πολιτιστικής γενοκτονίας" τον Δεκέμβριο του 2019 μετά την δημοσίευση των εγγράφων του Σιντσιάνγκ και των Τσάινα Κέιμπλς. Ο Τζέιμς Λίμπολντ, καθηγητής του πανεπιστημίου Λα Τρομπ στην Αυστραλία, αποκαλεί την μεταχείριση των Ουιγούρων από την κινεζική κυβέρνξηση ως "πολιτιστική γενοκτονία" και δήλωσε ότι "στην γλώσσα τους, οι κομματικοί αξιωματούχοι πλένουν εγκεφάλους και καθαρίζουν καρδιές για να "θεραπεύσουν" τους μαγεμένους από εξτρεμιστικές θέσεις."

Ορισμός της ως έγκλημα κατά της ανθρωπότητας ή ως γενοκτονία 
Τον Ιούλιο του 2020, ο Άντριαν Τσεντς δήλωσε σε μια συνέντευξη του στο NPR (το εθνικό δημόσιο ραδιοφωνικό σταθμό της χώρας) ότι προηγουμένως θεωρούσε ότι οι δράσεις της Κινεζικής κυβέρνησης είναι μια πολιτιστική γενοκτονία αλλά όχι μια "κυριολεκτική γενοκτονία", αλλά ότι οι πρόσφατες εξελίξεις όσον αφορά την καταναγκαστική μείωση των γεννήσεων σήμαινε ότι πληρούσε ένα από τα πέντε κριτήρια της Σύμβασης περί Γενοκτονιών επομένως "θα πρέπει να την αποκαλούμε προφανώς ως γενοκτονία". Τον Ιούλιο του 2020, δύο Ουιγουρικές ακτιβιστικές ομάδες υπέβαλαν αίτηση στο Διεθνές Ποινικό Δικαστήριο ζητώντας να διερευνήσει αξιωματούχους στην ΛΔΚ, κατηγορώντας τους για εγκλήματα κατά των Ουιγούρων συμπεριλαμβανομένης της γενοκτονίας.

Ένα άρθρο του Quartz τον Αύγουστο του 2020 ανέφερε ότι μερικοί μελετητές διστάζουν να αποκαλέσουν τις παραβιάσεις ανθρωπίνων δικαιωμάτων στο Σιντσιάνγκ ως μια "πλήρη γενοκτονία" προτιμώντας τον όρο "πολιτιστική γενοκτονία", αλλά όλο και περισσότεροι εμπειρογνώμονες προτιμούσαν να αποκαλούν τα γεγονότα ως "εγκλήματα κατά της ανθρωπότητας" ή "γενοκτονία". Τον Σεπτέμβριο του 2020, σχεδόν 25 ομάδες ακτιβιστών, συμπεριλαμβανομένων των οργανώσεων Ουιγουρικό Εγχείρημα Ανθρωπίνων Δικαιωμάτων, Παρατηρητήριο Γενοκτονιών και Ευρωπαϊκό Κέντρο για την Υποχρέωση της Προστασίας, υπέγραψαν μια ανοιχτή επιστολή με παραλήπτη το Συμβούλιο Ανθρωπίνων Δικαιωμάτων των Ηνωμένων Εθνών να ερευνήσει αν λαμβάνουν χώρα εγκλήματα κατά της ανθρωπότητας ή γενοκτονία στο Σιντσιάνγκ.

Τον Ιούνιο του 2021 η Διεθνής Αμνηστία δημοσίευσε μία έκθεση για την κατάσταση στην επαρχία Σιντζιάνγκ της Κίνας, χαρακτηρίζοντας την ως «δυστοπικό κολλαστήριο» (dystopian hellscape). Κατά την άποψη της Διεθνούς Αμνηστίας, οι Ουιγούροι, οι Καζάκοι, καθώς και οι άλλες μουσουλμανικές μειονότητες της επαρχίας υφίστανται παραβιάσεις των ανθρωπίνων δικαιωμάτων τους, ενώ υποστηρίζει ότι απειλούνται με εξάλειψη της θρησκευτικής και πολιτιστικής τους ταυτότητας.

Παραπομπές 

Πολιτιστική γενοκτονία
Εθνοκάθαρση στην Ασία
Πολιτιστική αφομοίωση